b'\n_START_ARTICLE_\nPersonatges virtuals\n_START_SECTION_\nInfluencers virtuals\n_START_PARAGRAPH_\nEls influencers virtuals s\xc3\xb3n personatges ficticis que pengen contingut a les xarxes socials com si fossin una persona real, mostrant el seu dia a dia, els productes que utilitzen, els llocs on van, etc., com ho faria un influencer usual.\n_START_SECTION_\nLil Miquela\n_START_PARAGRAPH_\nMiquela Sousa, m\xc3\xa9s coneguda com a Lil Miquela, \xc3\xa9s un personatge o com ella mateixa es defineix "robot", de 19 anys origin\xc3\xa0ria de California que va sorgir com un projecte d\'art digital de Trevor McFedries i Sara Decou. Tot va comen\xc3\xa7ar el 2016 amb un perfil d\'Instagram, i dos anys m\xc3\xa9s tard Lil Miquela s\'ha convertit en el fenomen virtual amb m\xc3\xa9s seguidors d\'Instagram (m\xc3\xa9s d\'1 mili\xc3\xb3 i mig), on el seu usuari \xc3\xa9s "lilmiquela". L\'agost del 2017 va sortir el seu primer senzill, "Not Mine", convertint-se aix\xc3\xad tamb\xc3\xa9 amb una artista musical, tot i que de moment no ha fet cap actuaci\xc3\xb3 en directe. _NEWLINE_Lil Miquela penja contingut relacionat, entre altres coses, amb la moda i la bellesa, que l\'ha portat a col\xc2\xb7laborar amb marques com Prada o Ugg. Tamb\xc3\xa9 utilitza les seves xarxes socials per a fer ciberactivisme, participant en campanyes per a motivar als residents dels Estats Units a votar, donant suport al moviment Black Lives Matter, al col\xc2\xb7lectiu LGTB, etc.  _NEWLINE_Actualment \xc3\xa9s sabut que Lil Miquela \xc3\xa9s un personatge creat amb un ordenador, ja que ha estat adm\xc3\xa8s pels creadors i per ella mateixa. Tot i aix\xc3\xad, quan va comen\xc3\xa7ar a penjar fotografies al seu Instagram, va sorgir una pol\xc3\xa8mica, ja que hi havia una confusi\xc3\xb3 general de si es tractava d\'un experiment social, una projecte art\xc3\xadstic o incl\xc3\xbas una estrat\xc3\xa8gia de marketing del joc Sims.  _NEWLINE_Forma part d\'una start-up anomenada Brud que engloba a Lil Miquela, Blawko i Bermuda, als quals defineixen com "els seus clients". Brud fa refer\xc3\xa8ncia a la seva funci\xc3\xb3 aix\xc3\xad: "Construint un m\xc3\xb3n m\xc3\xa9s tolerant mitjan\xc3\xa7ant una comprensi\xc3\xb3 cultural i tecnol\xc3\xb2gica". Est\xc3\xa0 formada per un equip d\'artistes, enginyers i activistes basats a Los Angeles.\n_START_SECTION_\nBlawko\n_START_PARAGRAPH_\nBlawko o Blawko22 tamb\xc3\xa9 es defineix a si mateix com a robot, creat virtualment pels mateixos creadors de Lil Miquela amb unes caracter\xc3\xadstiques similars. La seva primera publicaci\xc3\xb3 a Instagram \xc3\xa9s del 23 de novembre de 2017, un any despr\xc3\xa9s que Lil Miquela. Dins d\'una narrativa inventada, Lil Miquela i Blawko s\xc3\xb3n bons amics, es donen suport en les seves p\xc3\xa0gines, tenen fotografies junts, etc. _NEWLINE_El robot mascul\xc3\xad no nom\xc3\xa9s penja contingut a Instagram sin\xc3\xb3 que tamb\xc3\xa9 t\xc3\xa9 una comunitat de seguidors a Twitter i a Youtube. Al seu canal de Youtube, anomenat "Blawko22", hi penja v\xc3\xaddeos nous cada dimecres, on hi apareix ell parlant en una imatge sobreposada de diferents temes d\'actualitat o relacionats amb ell mateix. Blawko mai ensenya la seva cara completament, sempre la porta tapada ja sigui en les seves fotografies o en els seus v\xc3\xaddeos. _NEWLINE_A l\'igual que Lil Miquela i Bermuda, forma part de l\'empresa Brud.\n_START_SECTION_\nBermuda\n_START_PARAGRAPH_\nBermuda o Bermudaisbae \xc3\xa9s tamb\xc3\xa9 un avatar creat per TrevorMcFedries sis mesos despr\xc3\xa9s que Miquela per a continuar amb el fenomen que havia comen\xc3\xa7at. El seu nom fa refer\xc3\xa8ncia al Triangle de les Bermudes._NEWLINE_A l\'igual que Miquela, Bermuda aprofita el seu compte per a fer publicitat de marques de bellesa i/o moda. A la seva p\xc3\xa0gina tamb\xc3\xa9 comparteix obertament que est\xc3\xa0 en contra de Hillary Clinton, nega que l\'escalfament global sigui real i mostra el seu suport amb Donald Trump._NEWLINE_Aquest abril (2018), a la seva amiga Lil Miquela li van hackejar el compte d\'Instagram. Despr\xc3\xa9s que es crees una pol\xc3\xa8mica, es va "descobrir" que havia estat obra de Bermuda. Es creu que tal confrontaci\xc3\xb3 es va originar per a publicitar la p\xc3\xa0gina d\'Instagram de Bermuda, la qual segueix tenint molts menys seguidors (120.000) que la primera creaci\xc3\xb3, Miquela. Tamb\xc3\xa9, seguint amb les narratives falses en l\xc3\xadnia, Blawko i Bermuda van tenir una relaci\xc3\xb3 amorosa durant la qual penjaven fotografies a Instagram. Quan aquesta va acabar, va crear tamb\xc3\xa9 moltes discussions i publicacions receloses a les p\xc3\xa0gines d\'ambd\xc3\xb3s.\n_START_SECTION_\nArtistes Musicals Virtuals\n_START_PARAGRAPH_\nEls artistes virtuals s\xc3\xb3n tamb\xc3\xa9 personatges digitals ficticis que, en aquest cas, estan relacionats amb el m\xc3\xb3n de la m\xc3\xbasica. Actuen com artistes musicals usuals, treuen m\xc3\xbasica, utilitzen les xarxes socials i incl\xc3\xbas tenen gires en les que interpreten la seva m\xc3\xbasica. Aquestes actuacions es duen a terme amb hologrames i/o projeccions en 3D.\n_START_SECTION_\nGorillaz\n_START_PARAGRAPH_\nGorillaz \xc3\xa9s un grup musical brit\xc3\xa0nic creat el 1998 per Damon Albarn i Jamie Hewlett, format per quatre personatges ficticis en format de dibuixos animats que resulten en una banda virtual de rock alternatiu. _NEWLINE_Amb cinc \xc3\xa0lbums publicats des de 2001, han estat guanyadors d\'un Grammy a millor col\xc2\xb7laboraci\xc3\xb3 per la can\xc3\xa7\xc3\xb3 "Feel Good, Inc." i d\'un VMA pel millor Breakthrough Video amb la mateixa can\xc3\xa7\xc3\xb3. Tamb\xc3\xa9 han estat autors de nombroses bandes sonores de pel\xc2\xb7l\xc3\xadcules com Cloverfield, Males Companyies o Blade II._NEWLINE_El novembre de l\'any 2005 van fer la primera actuaci\xc3\xb3 amb un holograma 3D de la hist\xc3\xb2ria als premis MTV de Lisboa, projectant les imatges del grup a l\'escenari utilitzant el sistema Musion Eyeliner.\n_START_SECTION_\nHatsune Miku\n_START_PARAGRAPH_\nHatsune Miku \xc3\xa9s un sintetitzador de veu desenvolupat per Crypton Future Media amb la veu de Saki Fujita. El que va comen\xc3\xa7ar com un producte de programari s\'ha convertit en una imatge japonesa coneguda i idolatrada a nivell mundial que apareix en m\xc3\xa9s de 100.000 can\xc3\xa7ons. Hatsune Miku significa "El primer so del Futur" en japon\xc3\xa8s._NEWLINE_\xc3\x89s representada com una noia de 16 anys, amb el cabell blau i una apariencia com d\'un personatge d\'un manga. _NEWLINE_Amb 2,5 milions de seguidors a Facebook, Hatsune Miku ha dut a terme un gira mundial que visita llocs com Indon\xc3\xa8sia o Los Angeles, anomenada Miku Expo. Als seus concerts, artistes individuals li creen un repertori que \xc3\xa9s representat per uns gr\xc3\xa0fics 3D projectats a l\'escenari. Ha col\xc2\xb7laborat amb nombrosos artistes, com Lady Gaga o Pharrell Williams, entre altres.\n_START_SECTION_\nControv\xc3\xa8rsia\n_START_PARAGRAPH_\nAquestes personalitats han rebut cr\xc3\xadtiques positives, declarant que s\xc3\xb3n un bon aven\xc3\xa7 per la tecnologia i una manera creativa de crear entreteniment. En canvi, fent refer\xc3\xa8ncia als influencers, hi ha qui discrepa dient que aquestes figures poden resultar t\xc3\xb2xiques, ja que s\xc3\xb3n falses, fict\xc3\xadcies i creades artificialment per a ser perfectes i per tant representen un ideal est\xc3\xa8tic i un estil de vida poc realista. Per una altra banda, una altra part del p\xc3\xbablic creu que un avatar com Lil Miquela resulta una cr\xc3\xadtica a la societat i a aquells qui l\'acusen de no ser real, ja que accions com nom\xc3\xa9s ensenyar certes parts de la nostra vida i retocar les fotografies per a assemblar-nos a un cert ideal, s\xc3\xb3n pr\xc3\xa0ctiques que molts usuaris d\'Instagram fan.'